|  |  |  |
| --- | --- | --- |
|  |  |  |
|  |  |  |

**FEDERACIJA BOSNE I HERCEGOVINE**

FEDERALNI ZAVOD ZA STATISTIKU

**UPUTSTVO**

**ZA PRIKUPLJANJE PODATAKA I POPUNJAVANJE UPITNIKA**

**“GODIŠNJE ISTRAŽIVANJE FARMI 2022-STOČARSTVO”**

Novembar, 2022.

**SADRŽAJ**

[1. METODOLOŠKA OBJAŠNJENJA](#_Toc23940930)

[1.1. Cilj istraživanja 4](#_Toc23940931)

[1.2. Jedinica posmatranja i jedinica anketiranja 4](#_Toc23940932)

[1.3 Referentniperiod/dan 4](#_Toc23940933)

[1.4. Instrumenti za provođenje istraživanja 4](#_Toc23940934)

[2. ORGANIZACIJA I PROVOĐENJE GIF-a 2022 4](#_Toc23940935)

[2.1. Zadaci i obaveze anketara 4](#_Toc23940936)

[2.2. Zadaci i obaveze kontrolora 6](#_Toc23940937)

[2.3. Zadaci i obaveze koordinatora 6](#_Toc23940938)

[3. UPITNIK ZA „GODIŠNJE ISTRAŽIVANJE FARMI 2022-STOČARSTVO” ..................................6](#_Toc23940939)

[1.OPĆE INFORMACIJE O POLJOPRIVREDNOM GAZDINSTVU ...........................................6](#_Toc23940940)

BROJNO STANJE STOKE I STOČNA PROIZVODNJA ...........................................................7

2[. GOVEDA](#_Toc23940942) ...............................................................................................................................8

Tabela 2.1. BROJNO STANJE ..............................................................................................8

[Tabela 2.2. PROMET/BILANSA 8](#_Toc23940962)

[Tabela 2.3. KLANJE NA GAZDINSTVU 9](#_Toc23940963)

[3. SVINJE. 9](#_Toc23940964)

[Tabela 3.1. BROJNO STANJE. 9](#_Toc23940965)

[Tabela 3.2. PROMET/BILANSA 9](#_Toc23940966)

[Tabela 3.3. KLANJE NA GAZDINSTVU 9](#_Toc23940967)

[4. OVCE... 10](#_Toc23940968)

[Tabela 4.1. BROJNO STANJE 10](#_Toc23940969)

[Tabela 4.2. PROMET/BILANSA 10](#_Toc23940970)

[Tabela 4.3. KLANJE NA GAZDINSTVU 10](#_Toc23940971)

[5. KOZE.. 10](#_Toc23940972)

[Tabela 5.1. BROJNO STANJE 10](#_Toc23940973)

[Tabela 5.2. PROMET/BILANSA 10](#_Toc23940974)

[Tabela 5.3. KLANJE NA GAZDINSTVU 11](#_Toc23940975)

[6. KONJI 11](#_Toc23940976)

[Tabela 6.1. BROJNO STANJE 11](#_Toc23940977)

[7. PERAD 11](#_Toc23940978)

[Tabela 7.1. BROJNO STANJE 11](#_Toc23940979)

[Tabela 7.2. PROMET/BILANSA 11](#_Toc23940980)

[Tabela 7.3. KLANJE NA GAZDINSTVU 11](#_Toc23940981)

[Tabela 7.4. PROIZVODNJA KOKOŠIJIH JAJA 12](#_Toc23940982)

[Tabela 7.5. PROMET/BILANSA KOKOŠIJIH JAJA 12](#_Toc23940983)

[8. KOŠNICE PČELA 12](#_Toc23940984)

[Tabela 8.1. KOŠNICE I PROIZVODNJA MEDA 12](#_Toc23940985)

[9. PROIZVODNJA I UPOTREBA MLIJEKA NA GAZDINSTVU 12](#_Toc23940986)

[Tabela 9.1. PROIZVODNJA MLIJEKA NA GAZDINSTVU 12](#_Toc23940988)

[Tabela 9.2. UPOTREBA MLIJEKA IZ VLASTITE PROIZVODNJE NA GAZDINSTVU 12](#_Toc23940989)

[10. ISPAŠA STOKE NA ZAJEDNIČKOM ZEMLJIŠTU.............................................................](#_Toc23940990)13

[Tabela 10.1. ISPAŠA STOKE NA ZAJEDNIČKOM ZEMLJIŠTU](#_Toc23940991)..................................13

[Tabela 10.2. BROJ STOKE I TRAJANJE ISPAŠE](#_Toc23940993)........................................................13

11. BILJNA PROIZVODNJA....................................................................................................13

Tabela 11.1. BILJNA PROIZVODNJA..........................................................................13

Tabela 11.2. POVRŠINE KORIŠTENOG POLJOPRIVREDNOG ZEMLJIŠTA............13

**UVOD**

„Godišnje istraživanje farmi 2022-stočarstvo“ (u daljem tekstu GIF) je statističko istraživanje koje se provodi od 01. do 15. decembra tekuće godine.

Prikupljeni podaci odnose se na brojno stanje stoke i stočnu proizvodnju, promet/bilansu, klanje stoke na gazdinstvu, proizvodnju i upotrebu mlijeka iz vlastite proizvodnje na gazdinstvu i ispašu stoke na zajedničkom zemljištu.

Jedinica posmatranja je poljoprivredno gazdinstvo izabrano metodom stratifikovanog slučajnog uzorka iz okvira koji zadovoljava traženu pokrivenost populacije u skladu sa važećim EU regulativama za oblast statistike poljoprivrede-stočarstvo.

Za provođenje GIF-a pripremljeni su Upitnik i Uputstvo koja sadrže neophodna metodološka objašnjenja, uputstvo za popunjavanje obrasca, kao i obaveze svih učesnika u ovom istraživanju.

Prilikom pripreme Upitnika i Uputstva korištene su statističke norme sadržane u EU regulativama, kao i metodološkim uputstvima, preporukama i objašnjenjima Eurostat-a, a u cilju dobijanja međunarodno uporedivih podataka.

# METODOLOŠKA OBJAŠNJENJA

## Cilj istraživanja

Osnovni cilj provođenja “Godišnjeg istraživanje farmi 2022-stočarstvo” je prikupljanje podataka o poljoprivrednoj proizvodnji na poljoprivrednim gazdinstvima (PG), odnosno porodičnim poljoprivrednim gazdinstvima (PPG) i pravnim subjektima (poljoprivrednim preduzećima, zadrugama, preduzetnicima). Istraživanjem će se osigurati godišnji podaci o stočarstvu i stočnoj proizvodnji.

Podaci se odnose na određeni period posmatranja i uključuju sljedeće:

1. Brojno stanje stoke, stočna proizvodnja, perad i košnice pčela
2. Promet/bilansa stoke i peradi
3. Klanje stoke na gazdinstvu
4. Proizvodnja i upotreba mlijeka na gazdinstvu
5. Ispaša stoke na zajedničkom zemljištu

U slučaju da se PG više ne bavi stočnom proizvodnjom, tj bavi se biljnom proizvodnjom, popunjava tabelu 11.1 „Biljna proizvodnja“.

## Jedinica posmatranja i jedinica anketiranja

Jedinica posmatranja u GIF-u je poljoprivredno gazdinstvo koje se bavi stočnom proizvodnjom, izabrano metodom stratifikovanog slučajnog uzorka.

**Poljoprivredno gazdinstvo** predstavlja samostalnu jedinicu u tehničkom i ekonomskom smislu, koja ima jedinstveno upravljanje i obavlja poljoprivrednu djelatnost/i, bilo da je u pitanju glavna ili sekundarna djelatnost gazdinstva.

Poljoprivredna gazdinstva mogu biti **porodična poljoprivredna gazdinstva (PPG) i pravni subjekti (poljoprivredna preduzeća, zadruge, preduzetnici).**

## 1.3 Referentni period/dan

Referentni period/dan je sljedeći za:

* brojno stanje stoke, peradi i košnica pčela: 01. decembar 2022,
* promet/bilansa stoke i peradi, klanje na gazdinstvu, stočna proizvodnja:

01. decembar 2021.-30. novembar 2022.

* ispaša stoke na zajedničkom zemljištu: 01. decembar 2021. - 30. novembar 2022.

## Instrumenti za provođenje istraživanja

Za provođenje GIF-a 2021 koristiti će se sljedeći metodološki instrumenti:

* Lista odabranih poljoprivrednih domaćinstava za GIF
* Upitnik za Godišnje istraživanje farmi 2022-stočarstvo
* Uputstvo za prikupljanje podataka i popunjavanje upitnika GIF 2022
* Pismo za domaćinstvo o provođenju GIF-a 2022
* Ovjereno ovlaštenje i akreditacija za anketara
* Izvještaj anketara o toku anketiranja (obrazac GIF-A)
* Izvještaj kontrolora o toku anketiranja (obrazac GIF-K).

# ORGANIZACIJA I PROVOĐENJE ISRAŽIVANJA

Neposredni izvršioci GIF-a 2021 su anketari i kontrolori. **Za sve učesnike u istraživanju važno je naglasiti da su individualni podaci koji se dobiju u toku istraživanja službena tajna i da su obavezni da poštuju pravila kojima će se ta tajnost osigurati.** Svi se podaci koriste isključivo u statističke svrhe, podaci koji bi na bilo koji način pojedinačno identifikovali bilo koju osobu ili gazdinstvo će biti zaštićeni. Treba naglasiti da je ovo regulisano i postojećim zakonima o statistici na nivou BiH i entiteta.

## Zadaci i obaveze anketara

Anketari su zaduženi da metodološki ispravno prikupe podatke od odabranih poljoprivrednih gazdinstava i da ih upišu u upitnik vodeći računa o povjerljivosti individualnih podataka.

Zadaci anketara su:

* prisustvovati obuci i prihvatiti metodološka uputstva od strane kontrolora,
* detaljno proučiti Upitnik i Uputstvo za njegovo popunjavanje prije početka anketiranja,
* proučiti Listu odabranih poljoprivrednih gazdinstava (obrazac GIF-LG),
* odgovore tražiti od nosioca gazdinstva, njegovog supružnika ili drugog relevantnog punoljetnog člana gazdinstva,
* posjetiti svako gazdinstvo sa Liste porodičnih poljoprivrednih gazdinstava (obrazac GIF-LG), kako bi se dobili odgovori na sva pitanja iz upitnika. U slučaju da se ne ostvari kontakt iz prvog pokušaja, napraviti još dvije posjete u različito vrijeme,
* o svim eventualnim problemima kontaktirati kontrolora i zajednički ih rješavati,
* dostavljati popunjene upitnike kontroloru prema planu dostavljanja.

Na obuci će anketar dobiti potreban anketni materijal, kao i brojeve kontakt telefona radi eventualnih dodatnih obavještenja i instrukcija. Anketar je obavezan da pregleda i prouči dobijeni anketni materijal i da zajedno sa kontrolorom provjeri da li je materijal kompletan. Po upoznavanju terena, na osnovu Liste gazdinstava (GIF LG) i u saradnji sa kontrolorom, anketar treba da uradi plan anketiranja, tako da ne ispusti nijedno odabrano poljoprivredno gazdinstvo sa Liste.

Anketar se treba ponašati u skladu sa sljedećim pravilima:

* aktivno učestvovati na obuci za GIF,
* pažljivo proučiti Uputstvo za GIF,
* pridržavati se svih uputstava koje dobije od osoblja odgovornog za GIF, prije svega od kontrolora,
* obavljati anketiranje putem ličnih posjeta domaćinstvima u cilju prikupljanja informacija,
* predavati kontroloru ispunjene upitnike prema prethodno utvđenom planu predaje sa pravilno unesenim informacijama,
* u slučaju da se ne pronađe izabrano gazdinstvo obavijestiti o tome kontrolora,
* odlaziti u posjete gazdinstvu pristojno odjeven i ponašati se maksimalno profesionalno i pristojno, jer je to značajan aspekt za osiguranje saradnje gazdinstva i osiguravanje kvalitetnih podataka,
* ne smije promijeniti nijednu informaciju koju dobije od ispitanika, izuzev ako je zajedno sa ispitanikom utvrdio da se radi o grešci,
* informacije koje pruža ispitanik su povjerljivei ne smiju se komentarisati niti pokazivati drugima, izuzev kontroloru ili drugom osoblju angažovanom na GIF-u,
* kada se obavljaju razgovori sa ispitanicima ne treba voditi druge osobe koje nisu članovi radnog tima
* ne vršiti pritisak na ispitanike, niti ih navoditi da odgovaraju davanjem lažnih obećanja i informacija,
* sav anketni materijal mora predati kontroloru bez ikakve izmjene ili uništavanja
* obavezno naglasiti da su podaci koji se prikupljaju povjerljivi (isticanje povjerljivosti je od ključne važnosti kako bi se izbjegao svaki strah od zloupotrebe datih odgovora).

Kada počne anketiranje treba se pridržavati sljedećih uputstava:

* odvojiti dovoljno vremena za anketiranje,
* izbjegavati svaki razgovor ili stav koji bi mogao voditi u diskusiju sa sagovornikom, odnosno držati se samo tema iz GIF-a,
* izbjegavati što je više moguće, anketiranje u prisustvu osobe koja nije član gazdinstva, jer bi ispitanik mogao dati drugačije odgovore u prisustvu druge osobe,
* ne nalaziti se iznenađenim bilo kojim odgovorom ispitanika,
* striktno se pridržavati redoslijeda i forme pitanja iz Upitnika,
* čitati pitanja bez ikakvog vršenja uticaja na ispitanika i sugerisanja mogućih odgovora,
* uvijek ostavite ispitaniku dovoljno vremena da vam odgovori na postavljeno pitanje,
* ako ispitanik ne razumije, objasniti mu pažljivo koji je cilj pitanja, pazeći pri tome da se ni na koji način ne izmijeni smisao pitanja,
* na samom kraju anketiranja, pažljivo provjeriti Upitnik da nema propuštenih odgovora ili odgovora upisanih na pogrešnom mjestu. U slučaju da istih bude, iskoristite prisustvo ispitanika da ih ispravite. Imajte na umu da će kontrolor još jednom provjeriti Upitnik, tako da će anketar, u slučaju ispuštenih ili pogrešno upisanih odgovora, morati još jednom posjetiti to domaćinstvo i ispraviti greške,
* anketiranje završiti zahvalom ispitaniku za pružene informacije, za vrijeme koje je odvojio i trud koji je uložio, imajući u vidu moguću potrebu ponovnog dolaska u domaćinstvo.

Nakon održane obuke, anketarima će biti uručeni sljedeći dokumenti i materijali:

* Lista porodičnih poljoprivrednih gazdinstava (obrazac GIF-LG),
* Dovoljan broj upitnika za GIF (obrazac GIF-2022-S-PPG),
* Uputstvo za prikupljanje podataka i popunjavanje upitnika za GIF (obrazac GIF-2022-S-PPG),
* Pismo za domaćinstvo o provođenju GIF-a,
* Ovjereno ovlaštenje i akreditaciju za anketara,
* Izvještaj anketara o toku anketiranja (obrazac GIF-A).

**Lista porodičnih poljoprivrednih gazdinstava (obrazac GIF-LG) sadrži sljedeće:** naziv općine, šifru općine, naziv naselja, šifru PK, ID gazdinstva, ime i prezime nosioca domaćinstva, adresu i broj telefona.

Anketar je dužan da anketira sva gazdinstva sa Liste porodičnih poljoprivrednih gazdinstava (obrazac GIF-LG). Nakon što se završi terenski rad, anketar vraća kontroloru sva dokumenta i materijale zajedno sa ispunjenim izvještajem za anketare (GIF-A).

## Zadaci i obaveze kontrolora

Kontrolori su osobe koje su odgovorne za rad na terenu, a naročito za usmjeravanje i koordinaciju rada anketara, vremenski i metodološki ispravno provođenje svih aktivnosti.

Zadaci kontrolora su:

* nadzirati rad anketara tokom terenskog rada putem telefona i kontrola na terenu u cilju procjene da li su upitnici ispravno popunjeni, u skladu sa metodologijom vodeći računa da svi anketari budu ravnomjerno kontrolisani. Kontrole na terenu provode se na sličan način tako da svi anketari budu kontrolisani tokom terenskog rada,
* davati anketarima metodološka uputstva i rješavati dileme u slučaju dvosmislenih odgovora;
* izvršiti zamjenu anketara koji ne slijede uputstva i pogrešno popunjavaju upitnike i pored upozorenja kontrolora,
* osigurati da se sve aktivnosti provode u skladu sa metodologijom i dogovorenim rokovima.
* rješavati sve probleme sa kojima se anketari susreću na terenu, a po potrebi, kontaktirati sa koordinatorima iz Federalnog zavoda za statistiku,
* vršiti stalnu kontrolu materijala preuzetog od anketara i po potrebi, zahtjevati od anketara da na licu mjesta (u gazdinstvu) izvrši eventualne ispravke.

Nakon što se završi prikupljanje podataka na terenu, kontrolor vraća sva dokumenta i materijale Federalnom zavodu za statistiku, te predaje izvještaj kontrolora (GIF-K) za svakog anketara za kojeg je odgovoran.

## Zadaci i obaveze koordinatora

Koordinator Federalnog zavoda za statistiku je osoba koja je odgovorna za dosljednu primjenu metodologije na kojoj se GIF zasniva i za uspješnu realizaciju svih faza u toku provođenja istarživanja. Koordinator će biti u kontaktu sa kontrolorima putem telefona.

# UPITNIK ZA „GODIŠNJE ISTRAŽIVANJE FARMI 2022-STOČARSTVO” (Obrazac GIF-2022-S-PPG)

Po dolasku u gazdinstvo anketar prvo identifikuje gazdinstvo tj. utvrđuje da li se radi o gazdinstvu sa Liste porodičnih poljoprivrednih gazdinstava (obrazac GIF-LG) koje treba anketirati. Za svako poljoprivredno gazdinstvo, anketar popunjava jedan GIF obrazac isključivo hemijskom olovkom u plavoj ili crnoj boji. Podatke upisivati čitko i precizno u predviđena polja, kao odgovor na postavljeno pitanje. **Ukoliko nema pojave polja se ostavljaju prazna, odnosno ne upisuju se crtice ili nule.**

## 1. OPĆE INFORMACIJE O POLJOPRIVREDNOM GAZDINSTVU

**Poljoprivredno gazdinstvo** predstavlja samostalnu jedinicu u tehničkom i ekonomskom smislu, koja ima jedinstveno upravljanje i koja obavlja poljoprivredne djelatnosti, bilo da se radi o glavnim ili sekundarnim djelatnostima gazdinstva. Gazdinstva mogu biti porodična poljoprivredna gazdinstva i gazdinstva kao pravni subjekti (preduzeća, zadruge, preduzetnici).

Prije početka anketiranja anketar treba da u predviđena polja upiše ID gazdinstva sa Liste poljoprivrednih gazdinstava (obrazac GIF-LG), zatim datum (dan i mjesec) i početak anketiranja (sat i minuta) i šifru anketara.

**U dijelu „Identifikacioni podaci nosioca gazdinstva“** anketar upisuje podatke za **porodično gazdinstvo:** ime i prezime i jedinstveni matični broj nosioca gazdinstva (JMBG);

**Nosilac porodičnog poljoprivrednog gazdinstva je** osoba koja je ekonomski i pravno odgovorna za rad gazdinstva i na čije ime funkcioniše gazdinstvo, odnosno osoba koja preuzima rizike rada. Identifikacioni podaci nosioca gazdinstva mogu da budu isti ili različiti od identifikacionih podataka o poljoprivrednom gazdinstvu tj. podataka o mjestu lokacije poljoprivrednog gazdinstva**.**

**Lokacija gazdinstva** je mjesto na kojem se odvija najveći dio poljoprivredne proizvodnje (mjesto gdje se nalaze poljoprivredni objekti ili najveća površina korištenog poljoprivrednog zemljišta). Lokacija gazdinstva može biti ista ili različita od adrese nosioca gazdinstva, ali u oba slučaja treba biti upisana.

**Status anketiranja** definisan je brojevima od 1 do 7 i potrebno je upisati odgovarajući broj u predviđenu kućicu.

**Šifra 1. Gazdinstvo je anketirano i isti je nosilac gazdinstva (kao na LG listi):** gazdinstvo se bavi stočarstvom, anketirano je, a nosilac gazdinstva je isti kao na LG listi.

**Šifra 2.** **Gazdinstvo je anketirano i novi je nosilac gazdinstva:** gazdinstvo se bavi stočarstvom, anketirano je, a nosilac gazdinstva je novi (ne nalazi se na LG listi). Unose se identifikacioni podaci za novog nosioca gazdinstva.

**Šifra 3. Gazdinstvo se ne bavi stočarstvom, bavi se biljnom proizvodnjom:** gazdinstvo je prestalo da se bavi stočarstvom, već se bavi biljnom proizvodnjom. **Poslije obilježavanja statusa 3, prvo upisati registarski broj iz RPG FMPVŠ, onda popuniti tabelu 11.1.**

Pošto se na terenu mogu naći različiti slučajevi, anketar neće biti uvijek u mogućnosti da anketira gazdinstvo sa Liste. Razlozi za neanketiranje gazdinstva mogu biti sljedeći:

**Šifra 4. Gazdinstvo se ne bavi poljoprivredom:** gazdinstvo se prestalo baviti poljoprivredom, trajno odsustvo, itd. Ukoliko se odabere ova opcija, kraj je anketiranja.

**Šifra 5. Odsustvo članova gazdinstva:** boravak u inostranstvu, korištenje odmora i sl. Ukoliko se odabere ova opcija, potrebno je da anketar na osnovu vlastitog mišljenja procijeni ima li naznake poljoprivredne proizvodnje.

**Šifra 6. Adresa nosioca gazdinstva je nepoznata ili netačna:** odabrati ovu opciju ukoliko anketar ne može pronaći gazdinstvo na adresi sa LG liste. Ukoliko se odabere ova opcija, kraj je anketiranja.

**Šifra 7. Gazdinstvo je odbilo saradnju:** ukoliko se odabere ova opcija, potrebno je da anketar na osnovu vlastitog mišljenja procijeni ima li naznake poljoprivredne proizvodnje.

Ako je gazdinstvu određen status 5 ili 7 onda anketar na osnovu naznaka sam donosi zaključak da li se gazdinstvo bavi poljoprivrednom proizvodnjom ili ne bavi i popunjava polje za Da ili Ne sa znakom X i završava anketiranje.

Na pitanje **„Da li je gazdinstvo registrovano u Registru poljoprivrednih gazdinstava (RPG) Federalnog Ministarstva poljoprivrede, vodoprivrede i šumarstva“** odgovara se sa popunjavanjem polja **Da ili Ne, znakom X**. Ukoliko je odgovor **Da**, u predviđena polja se unosi **registarski broj** **gazdinstva u RPG-u.**

## BROJNO STANJE STOKE I STOČNA PROIZVODNJA

Prikupljaju se podaci o ukupnom broju stoke i peradi po vrstama i kategorijama, prometu (bilansi), klanju stoke i peradi na gazdinstvu, proizvodnji meda, jaja i prometu (bilansi) kokošijih jaja. Također se prikupljaju podaci o košnicama pčela (broj košnica i proizvodnja meda).

Podaci o broju stoke, peradi i košnica odnose se na stanje 01. decembra 2022. godine (referentni dan). Promjene koje su nastale poslije 1. decembra ne uzimaju se u obzir.

**Primjer:** ako je neko gazdinstvo 1. decembra imalo 10 ovaca i 6 janjadi, a 2. decembra ili kasnije (do dolaska ankatara) ojanji se još 5 ovaca ili ugine neko janje, tada se prilikom anketiranja gazdinstva uzima stanje koje je bilo 1. decembra tj. 10 ovaca i 6 janjadi.

Upisati broj stoke i peradi koja se uzgaja na gazdinstvu bez obzira na vlasništvo (direktno u vlasništvu ili su pod upravom gazdinstva na referentni dan istraživanja). **Ne upisuje se** vlastita stoka i perad gazdinstva koja se na dan 1. decembra 2021. nalazila kod drugih pravnih ili fizičkih osoba zbog tova, čuvanja i sl., osim stoke u tranzitu (npr. ženke ili mužjaci koji se nalaze u drugom gazdinstvu radi parenja).

Stoka može biti na gazdinstvu (ili korištenom poljoprivrednom zemljištu ili u objektima za smještaj stoke koje koristi gazdinstvo) ili izvan gazdinstva (na zajedničkim pašnjacima ili u toku premještanja sa jednog pašnjaka na drugi itd).

**Promet/bilansa** stoke i peradi predstavlja obrt stada/jata u referentnom periodu (01. decembar 2021. - 30. novembar 2022.) u kojem se registruje broj novorođenih, zaklanih i uginulih grla na gazdinstvu.

Pod klanjem stoke na gazdinstvu podrazumjevaju se podaci o broju grla stoke po pojedinim

**Podaci o klanju stoke i peradi** se odnose na broj grla po vrstama i kategorijama zaklanim u referentnom periodu (01. decembar 2021. - 30. novembar 2022.) na gazdinstvu, bez obzira na dalju upotrebu dobijenog mesa (za vlastitu potrošnju ili za prodaju), kao i teriotoriju odakle vode porijeklo, uključujući i stoku iz uvoza.

**Podaci o proizvodnji stočnih proizvoda** (jaja i med) se odnose na proizvodnju u referentnom periodu (01. decembar 2021. do 30. novembar 2022. godine).

### 2. GOVEDA

### 

### Tabela 2.1. BROJNO STANJE na 01.decembar 2022.

Upisati broj goveda koje uzgaja gazdinstvo bez obzira na vlasništvo, po pojedinim kategorijama i ukupno, sa stanjem na dan 01. decembar 2022. godine.

**Telad i mlada goveda do 1 godine starosti** od čega:

**- za klanje:** uključuje telad i mlada goveda oba pola (mladi bikovi i junice), starosti do 1 godine, koja su namijenjana za klanje.

**- ostala goveda:**

* **ženska grla** starosti do jedne godine, bez obzira da li se uzgajaju za priplod ili tov,
* **muška grla** starosti do jedne godine, bez obzira da li se uzgajaju za priplod ili tov.

**Goveda od 1 do 2 godine starosti** od čega:

**- muška grla** od 1 do 2 godine, bez obzira na to da li se uzgajaju za prilod ili tov;

**- ženska grla:**

* **za klanje** starosti od 1 do 2 godine, koja se uzgajaju za klanje.
* **za priplod** starosti od 1 do 2 godine, koja se uzgajaju za priplod. Isključuju se ženska goveda koja su se već telila (red 10. i red 11.).

**Goveda preko 2 godine starosti** od čega:

**- muška grla (bikovi, volovi)** preko 2 godine, koja se koriste za priplod ili rad.

**- junice** od čega:

* **za klanje** junice starosti preko 2 godine, koje se uzgajaju za klanje.
* **za priplod** junice starosti preko 2 godine, koje se uzgajaju za priplod. Ženska goveda u dobi od 2 i više godina koja se još nisu telila, uključuju se ovdje čak iako su steona na dan istraživanja.

**- krave** od čega:

* **muzne krave** su krave čije se mlijeko uglavnom koristi za ljudsku ishranu ili preradu. Uključene su i zasušene muzne krave, kao i muzne krave izlučene iz priploda bez obzira na to da li se tove u periodu od posljednje laktacije do klanja.
* **ostale krave** su krave čije se mlijeko uglavnom koristi za ishranu teladi (krave hraniteljke), odnosno krave koje se uglavnom gaje radi uzgoja teladi (u sistemu krava-tele), kao i krave koje se koriste za rad (vuču). U ovu kategoriju goveda se ubrajaju i zasušene i izlučene ostale krave, bez obzira da li se ne tove ili ne tove prije klanja.

### Tabela 2.2. PROMET/BILANSA (01. decembar 2021.-30. novembar 2022.)

**Oteljeno** - upisati broj živo oteljene teladi u toku referentnog perioda, oba spola, bez obzira na kasniju namjenu.

**Zaklano** **na gazdistvu** - upisati broj goveda koja su zaklana na gazdinstvu tokom referentnog, perioda bez obzira na starost i upotrebu (za vlastitu potrošnju ili za prodaju).

**Uginulo** - upisati broj grla uginulih tokom referentnog perioda zbog bolesti, iscrpljenosti i raznih nezgoda. Ovdje se ubrajaju i grla koja su zbog bolesti prinudno uspavana (čije meso nije upotrebljivo), kao i nestala grla.

### Tabela 2.3. KLANJE NA GAZDINSTVU (01. decembar 2021.-30. novembar 2022.)

Upisati broj goveda, po kategorijama i ukupno, zaklanih na gazdinstvu u referentnom periodu, bez obzira na dalju upotrebu dobijenog mesa (za vlastitu potrošnju ili za prodaju), kao i teritoriju odakle vodi porijeklo, uključujući i goveda iz uvoza.

### 3. SVINJE

### Tabela 3.1. BROJNO STANJE, na 01. decembar 2022.

Upisati broj svinja koje uzgaja gazdinstvo bez obzira na vlasništvo, po pojedinim kategorijama i ukupno sa stanjem na dan 01. decembar 2022. godine.

**Prasad do 20 kg** - prasad težine do 20 kilograma, oba spola i svih uzrasta, nezavisno od namjene uzgoja (priplod ili tov).

**Svinje od 20 kg do 50 kg** - svinje težine od 20 do 50 kilograma, bez obzira na pol i namjenu uzgoja (priplod ili tov).

**Svinje za tov**, od čega:

**- od 50 kg do 80 kg** - svinje u tovu mase od 50 do 80 kilograma, bez obzira na spol.

**- od 80 kg do 110 kg** - svinje u tovu mase od 80 do 110 kilograma, bez obzira na spol.

- **preko 110 kg** - svinje u tovu mase preko 110 kilograma, bez obzira na spol.

**Svinje za priplod 50 kg i više** od čega:

**- oprašene krmače** ženska grla koja su se najmanje jednom prasila i koja su trenutno oprašena;

**- suprasne krmače** ženska grla koja su se najmanje jednom prasila i koja trenutno nisu oprašena;

**- suprasne nazimice** ženska grla odabrana za priplod, koja su prvi put suprasna i od kojih se očekuje prvi podmladak;

**- nazimice** mlada ženska grla odabrana za priplod koja se još nisu prasila.

**Nerasti** upisati ukupan broj odraslih muških grla koja se koriste u priplodu.

### 

### Tabela 3.2. PROMET/BILANSA (01. decembar 2021. - 30. novembar 2022.)

**Oprašeno** - upisati broj živo oprašene prasadi u referentnom periodu, bez obzira na kasniju namjenu.

**Zaklano na gazdistvu** - upisati ukupan broj svinja koje su zaklane na gazdinstvu u referentnom periodu, bez obzira na starost i upotrebu (za vlastitu potrošnju ili za prodaju).

**Uginulo** - upisati broj grla uginulih u referentnom periodu zbog bolesti, iscrpljenosti i raznih nezgoda. Ovdje se ubrajaju i grla koja su zbog bolesti prinudno uspavana (čije meso nije upotrebljivo), kao i nestala grla.

### Tabela 3.3. KLANJE NA GAZDINSTVU (01. decembar 2021. - 30. novembar 2022.)

Upisati broj svinja po kategorijama, zaklanih u referentnom periodu na gazdinstvu, bez obzira na dalju upotrebu dobijenog mesa (za vlastitu potrošnju ili za prodaju), kao i teritoriju odakle vode porijeklo, uključujući i svinje iz uvoza.

### 4. OVCE

### Tabela 4.1. BROJNO STANJE na 01. decembar 2022.

Upisati broj ovaca koje uzgaja gazdinstvo bez obzira na vlasništvo, po kategorijama i ukupno, sa stanjem na dan 01. decembar 2022. godine.

**Janjad do 1 godine starosti** - ukupan broj janjadi oba spola do jedne godine starosti.

**Janjene i prvi put pripuštene ovce** od čega:

**- za proizvodnju mlijeka** -ženska grla starosti 1 godinu i više, koja su se najmanje jednom janjila, kao i prvi put pripuštena grla od kojih se očekuje prvi podmladak, a koje se koriste (će se koristiti) za proizvodnju mlijeka za ljudsku ishranu i/ili preradu. U ovu kategoriju se ubrajaju i zasušene muzne ovce.

**- za proizvodnju mesa** - ženska grla starosti preko 1 godine, koja su se najmanje jednom janjila, kao i prvi put pripuštena grla od kojih se očekuje prvi podmladak, a koje se koriste za proizvodnju janjadi.

**Ovnovi i jalove ovce** - ovce koje nisu obuhvaćene prethodnim u kategorijama (ovnovi, jalove ovce i dr.).

### Tabela 4.2. PROMET/BILANSA (01.decembar 2021.-30. novembar 2022.)

**Ojanjeno** – upisati broj živo ojanjenih janjadi u toku referentnog perioda, bez obzira na kasniju namjenu.

**Zaklano** **na gazdinstvu** – upisati broj ovaca zaklanih na gazdinstvu tokom referentnog perioda bez obzira na starost i upotrebu (za vlastitu potrošnju ili za prodaju).

**Uginulo** - upisati broj grla uginulih tokom referentnog perioda zbog bolesti, iscrpljenosti i raznih nezgoda. Ovdje se ubrajaju i grla koja su zbog bolesti prinudno uspavana (čije meso nije upotrebljivo), kao i nestala grla.

### Tabela 4.3. KLANJE NA GAZDINSTVU (01.decembar 2021.-30. novembar 2022.)

Upisati broj ovaca po kategorijama, zaklanih u referentnom periodu na gazdinstvu, bez obzira na dalju upotrebu dobijenog mesa (za vlastitu potrošnju ili za prodaju), kao i teritoriju odakle vode porijeklo, uključujući i ovce iz uvoza.

### 5. KOZE

### 

### Tabela 5.1. BROJNO STANJE na 01. decembar 2022.

Upisati broj koza koje uzgaja gazdinstvo bez obzira na vlasništvo, po pojedinim kategorijama i ukupno, sa stanjem na dan 01. decembar 2021. godine.

**Jarad i koze do 1 godine starosti** - jarad oba pola, do jedne godine starosti.

**Ojarene koze** -ženska grla starosti preko 1 godine, koja su se najmanje jednom jarila, a koje se koriste/iće za proizvodnju/preradu mlijeka/mesa za ljudsku ishranu. U ovu kategoriju se ubrajaju i zasušene muzne koze.

**Prvi put pripuštene koze** -ženska grla koja su prvi put pripuštena i od kojih se očekuje prvi podmladak, a koja će se koristiti za proizvodnju/preradu mlijeka/mesa za ljudsku ishranu.

**Jarci i jalove koze:** koze koje nisu obuhvaćene prethodnim kategorijama kao što su jarčevi, jalove koze i dr.

### Tabela 5.2. PROMET/BILANSA (01.decembar 2021. - 30. novembar 2022.)

**Ojareno** – upisati broj živo ojarene jaradi tokom referentnog perioda, bez obzira na kasniju namjenu.

**Zaklano** **na gazdinstvu** - upisati broj koza koje su zaklane na gazdinstvu tokom referentnog perioda bez obzira na starost i upotrebu (za vlastitu potrošnju ili za prodaju).

**Uginulo** – ukupan broj grla uginulih tokom referentnog perioda zbog bolesti, iscrpljenosti i raznih nezgoda. Ovdje se ubrajaju i grla koja su zbog bolesti prinudno uspavana (čije meso nije upotrebljivo), kao i nestala grla.

### Tabela 5.3. KLANJE NA GAZDINSTVU (01. decembar 2021. - 30. novembar 2022.)

Upisati broj koza po kategorijama, zaklanih u referentnom periodu na, bez obzira na dalju upotrebu dobijenog mesa (za vlastitu potrošnju ili za prodaju), kao i teritoriju odakle vode porijeklo, uključujući i koze iz uvoza.

### 6. KONJI

### 

### Tabela 6.1. BROJNO STANJE na 01. decembar 2022.

Upisati broj konja koje uzgaja gazdinstvo bez obzira na vlasništvo, ukupno i po navedenoj kategoriji, sa stanjem na dan 01. decembar 2021. godine.

### 7. PERAD

### Tabela 7.1. BROJNO STANJE na 01. decembar 2022.

Upisati broj peradi gajene na gazdinstvu, po vrstama (kokoši, ćurke, patke i guske) i pojedinim kategorijama (tovljeni pilići, kokoške nosilje), sa stanjem na dan 01. decembar. 2021. godine.

**Kokoške nosilje** - kokoške koje su dostigle određenu spolnu zrelost i uzgajaju se radi proizvodnje jaja, bez obzira na to da li se snešena jaja koriste za nasad ili ishranu (konzumna jaja). U kokoške nosilje uključuju se i pilići prije nego dostignu zrelost nosilice, ukoliko su određeni za nosilicu i izlučene kokoške.

**Ostala perad** - ostala perad koja se gaji na gazdinstvu radi proizvodnje mesa i jaja (pijetlovi, pauni, fazani, biserke, morke, nojevi, prepelice). **Ne uključuje se perad koja se uzgaja za lov**.

**Napomena: jednodnevne piliće**, koji se nalaze na gazdinstvu na 01. decembar. 2021. godine treba upisati u odgovarajući red, u zavisnosti od njihove namjene (tovljeni pilići ili kokoške nosilje).

### Tabela 7.2. PROMET/BILANSA (01. decembar 2021.-30. novembar 2022.)

**Izleženo** - upisati broj svih vrsta živo izležene peradi tokom referentnog perioda, bez obzira na kasniju namjenu.

**Kupljeno/uzeto za tov (vlastiti/uslužni), odrasla perad** - upisati broj odrasle peradi, svih vrsta, kupljene/uzete za vlastiti/uslužni tov tokom referentnog perioda od drugih porodičnih gazdinstava i poslovnih subjekata.

**Kupljeno/uzeto za tov (vlastiti/uslužni), jednodnevni pilići** - upisati broj jednodnevnih pilića, svih vrsta, kupljene/uzete za vlastiti/uslužni tov tokom referentnog perioda od drugih porodičnih gazdinstava i poslovnih subjekata.

**Prodato/izašlo iz tova** (**vlastiti/uslužni), odrasla perad** - upisati broj odrasle peradi, svih vrsta, prodate/izašle iz vlastitog/uslužnog tova tokom referentnog perioda.

**Prodato/izašlo iz tova (vlastiti/uslužni), jednodnevni pilići** - upisati broj jednodnevnih pilića, svih vrsta, prodate/izašle iz vlastitog/uslužnog tova tokom referentnog perioda.

**Zaklano** **na gazdinstvu** - upisati broj peradi koja je zaklana na gazdinstvu tokom referentnog perioda bez obzira na starost i upotrebu (za vlastitu potrošnju ili za prodaju).

**Uginulo** - upisati ukupan broj peradi uginule tokom referentnog perioda zbog bolesti, iscrpljenosti i povreda.

### Tabela 7.3. KLANJE NA GAZDINSTVU (01. decembar 2021.-30. novembar 2022.)

Upisati broj peradi po vrstama, kategorijama i ukupno, zaklane u referentnom periodu na gazdinstvu, bez obzira na dalju upotrebu dobijenog mesa (za vlastitu potrošnju ili za prodaju), kao i teritoriju odakle vode porijeklo, uključujući i perad iz uvoza.

### Tabela 7.4. PROIZVODNJA KOKOŠIJIH JAJA (01. decembar 2021.- 30. novembar 2022.)

**Prosječan broj kokoši nosilica za referentni period** -upisatiprosječan broj kokoški nosilica na gazdinstvu koje su nosile jaja tokom referentnog perioda.

**Ukupno kokošijih jaja** - upisati ukupan broj jaja snešenih tokom referentnog perioda, bez obzira na njihovu namjenu.

### Tabela 7.5. PROMET/BILANSA KOKOŠIJIH JAJA (01. decembar 2021. - 30. novembar 2022.)

**Potrošeno za vlastitu upotrebu** - upisati broj jaja koje je gazdinstvo koristilo za ishranu.

**Potrošeno za vlastiti nasad** - upisati broj kokošijih jaja proizvedenih na gazdinstvu tokom referentnog perioda i utrošenih za vlastiti nasad.

**Prodato za nasad** - upisati broj jaja proizvedenih na gazdinstvu tokom referentnog perioda i prodatih za nasad.

**Prodato za konzumaciju** - upisati broj jaja proizvedenih na gazdinstvu tokom referentnog perioda i prodatih za konzumaciju

**Prodato za preradu** - ukupan broj jaja proizvedenih na gazdinstvu tokom referentnog perioda i prodatih za daljnju preradu.

**Gubici** - upisati broj jaja proizvedenih na gazdinstvu tokom referentnog perioda koja su neiskorištena tj. propala.

### 8. KOŠNICE PČELA

### 

### Tabela 8.1. KOŠNICE I PROIZVODNJA MEDA

**Broj košnica na 01. decembar 2022**. - upisati broj košnica (sa pokretnim i nepokretnim saćem) na gazdinstvu sa stanjem na dan 01. decembra 2021. godine.

**Proizvodnja meda, kg** - upisati ukupnu količinu meda proizvedenu na gazdinstvu u referentnom periodu.

## 9. PROIZVODNJA I UPOTREBA MLIJEKA NA GAZDINSTVU (01. decembar 2021. - 30. novembar 2022.)

### 

### Tabela 9.1. PROIZVODNJA MLIJEKA NA GAZDINSTVU

**Broj muženih grla** -upisati broj muženih grla goveda, ovaca i koza muženih u referentnom periodu, bez obzira da li su se na referentni dan 01.decembar 2022. nalazila na gazdinstvu.

**Ukupna količina namuženog mlijeka, litar** -upisati količine mlijeka namuženog na gazdinstvu u referentnom periodu, bez obzira na to da li je iskorišteno za ljudsku ishranu, preradu ili ishranu podmlatka.

**Napomena:** ukoliko ispitanik nije u mogućnosti da sam odgovara na pitanje o ukupnoj količini pomuženog mlijeka, anketar zajedno sa ispitanikom, određuje dnevnu količinu pomuženog mlijeka. Nakon toga tu količinu množi sa brojem dana muže u referentnom periodu, pojedinačno za svako muženo grlo.

### 

### Tabela 9.2. UPOTREBA MLIJEKA IZ VLASTITE PROIZVODNJE NA GAZDINSTVU

Upisati količinu (u litrima) sirovog mlijeka pomuženog na gazdinstvu, prema vrsti mlijeka i načinu upotrebe, u referentnom periodu.

**Potrošnja mlijeka za piće na gazdinstvu** -upisati količinu mlijeka (kravljeg, ovčijeg i kozijeg) potrošenog za piće na gazdinstvu. **Ne uključuje se mlijeko prerađeno u mliječne proizvode.**

**Prodaja mlijeka mljekarama, zadrugama i drugim registrovanim otkupljivačima -** upisati količinu mlijeka koja je proizvedena na gazdinstvu tokom referentnog perioda i prodata mljekarama, zadrugama ili drugim registrovanim kupcima mlijeka.

**Neposredna prodaja mlijeka** -upisati količinu mlijeka koje je gazdinstvo prodalo direktno (na samom gazdinstvu, tržnici), prodaja „od vrata do vrata“, na sajmovima, drugim događajima ili iskoristilo za seoski turizam. Upisuju se i količine mlijeka poklonjene, donirane ili date kao nadoknada za obavljeni posao na gazdinstvu. **Ne računa se obrađeno mlijeko.**

**Upotreba mlijeka za ishranu stoke** -upisati količinu mlijeka koja je proizvedena na gazdinstvu tokom referentnog perioda i iskorištena za ishranu stoke. Računa se samo ona količina mlijeka koja je namužena, a zatim iskorištena za ishranu stoke. **Ne uključuje se mlijeko koje je posisao podmladak.**

**Mlijeko prerađeno na gazdinstvu** -upisati količinu mlijeka koja je prerađena na gazdinstvu u mliječne proizvode tokom referentnog perioda. Količine prerađenog mlijeka upisati u odgovarajući red prema vrsti mlijeka (kravlje, ovčje i kozje) i vrsti proizvoda u koji je mlijeko prerađeno (npr. sir, kajmak, vrhnje, maslac i dr. mliječni proizvodi).

**Gubici i razlike** -upisati količinu mlijeka koja je proizvedena na gazdinstvu tokom referentnog perioda, a koje iz bilo kog razloga nisu iskorištene (npr. kvarenje mlijeka tokom prerade, mlijeko koje je zbog neispravnosti ili drugog razloga prosuto i dr).

Ukoliko ispitanik ne zna koliko je sirovog mlijeka upotrijebio za preradu u mliječne proizvode, onda se pri izračunu mogu koristi standardi navedeni ispod:

1 kg sira za mazanje = 5 litara mlijeka

1 kg mekog sira = 6-8 litara mlijeka

1 kg tvrdog sira = 10-12 litara mlijeka

1 kg kajmaka = 8 litara mlijeka

1 kg pavlake = 5 litara mlijeka

1 kg maslaca = 22,5 litara mlijeka

1 kg jogurta ili kiselog mlijeka = 1 litar mlijeka

**Napomena:** moguća suodstupanja od navedenih standarda u zavisnosti od vrste i kvaliteta sirovog mlijeka.

# 10. ISPAŠA STOKE NA ZAJEDNIČKOM ZEMLJIŠTU (01. decembar 2021. - 30. novembar 2022.)

**Tabela 10.1. ISPAŠA STOKE NA ZAJEDNIČKOM ZEMLJIŠTU**

Ova tabela se popunjava obilježavanjem jednog od polja DA ili NE sa znakom X. Polje DA upućuje anketara na popunjavanje Tabele 10.2. BROJ STOKE NA ZAJEDNIČKOJ ISPAŠI.

Polje NE upućuje anketara na popunjavanje Tabele 11.1. BILJNA PROIZVODNJA.

**Tabela 10.2. BROJ STOKE NA ZAJEDNIČKOJ ISPAŠI**

# Broj stoke koja je bila na ispaši - predstavlja ukupan broj grla navedenih vrsta (goveda, ovce ili koze) koja su bila na ispaši na zajedničom zemljištu tokom referentnog perioda (01. decembar 2020. - 30. novembar 2021.) bez obzira na to da li se na dan 01. decembar 2020. godine nalaze na gazdinstvu.

**Vrijeme koje je stoka provela na ispaši (broj mjeseci).** Upisati broj mjeseci koje je stoka provela na ispaši tokom referentnog perioda.

**11. BILJNA PROIZVODNJA (01. decembar 2021. - 30. novembar 2022.)**

**Tabela 11.1. BILJNA PROIZVODNJA**

Ova tabela se popunjava obilježavanjem jednog od polja DA ili NE sa znakom X. Polje DA upućuje anketara na popunjavanje Tabele 11.2. POVRŠINE KORIŠTENOG POLJOPRIVREDNOG ZEMLJIŠTA. Polje NE upućuje anketara na završetak anketiranja tj na „Kraj“.

**Tabela 11.2. POVRŠINE KORIŠTENOG POLJOPRIVREDNOG ZEMLJIŠTA**

**Ukupno korišteno poljoprivredno zemljište** predstavlja ukupnu površinu pod oranicama, baštama, voćnjacima i vinogradima, rasadnicima, cvijećem, livadama i pašnjacima korištenu od strane gazdinstva u referentnom periodu. Podaci se daju samo za površine koje gazdinstvo koristi, tj. upisati korištene poljoprivredne površine u vlasništvu gazdinstva **uključujući površine uzete u zakup** (za novac, besplatno korištenje, napolica, uzurpirano i slično). Površina poljoprivrednog zemljišta u vlasništvu gazdinstva je zemljište u vlasništvu svih članova gazdinstva. **Površine gazdinstva koje su** **date u zakup ili na korištenje drugim neće se obuhvatiti**.

**Površine se iskazuju u dunumima sa 2 decimale, a upisuju se u kolonu 3**. Ako ispitanik koristi druge jedinice mjere, anketar je obavezan da ih preračuna u dunume i upiše u upitnik.

Jedinice mjere koje se obično koriste za poljoprivreno zemljište su hektar (ha), dunum, ar i m2.

**1 hektar = 10 dunuma = 100 ari = 10.000 m2**

**1 dunum = 10 ari = 1.0002**

**1 ar = 100 m2**

**Oranice** su zemljišta koja se redovno obrađuju i kopaju, i na kojima se po utvrđenom redu (plodoredu) zasijavaju usjevi.Na oranicama se uzgajaju žita, industrijsko, aromatično i krmno bilje, povrće (uključujući dinje i lubenice i jagode) na otvorenom i pod zaštitom.

**Bašte** se u većini slučajeva nalaze oko kuće, zauzimaju manje površine, ali također mogu biti u poljima odvojene od ostalog poljoprivrednog zemljišta. Usjevi uzgojeni u baštama koriste se za vlastitu potrošnju (nisu namijenjeni prodaji).

**Voćnjaci** su višegodišnji zasadi na kojima su zasađena voćna stabla u svrhu proizvodnje voća, mogu biti intenzivni (plantažni) i ekstenzivni.

Voćnjaci su stalni zasadi u kojima se primjenjuju savremene agrotehničke mjere (obrada, njega, prskanje i dr.). Obično su zasadi stabala na većim površinama sa određenim razmakom između redova i u redu.

**Vinogradi, plantažni** – upisuju se površine plantažnih vinograda, a to su površine na kojima su zasađeni čokoti vinove loze u vezanom uzgoju. U ovu površinu uključuju se samo plantažni (intenzivni) vinogradi.

**Vinogradi** (plantažni) su stalni zasadi u kojima se primjenjuju savremene agrotehničke mjere (obrada, prskanje i drugo), namijenjeni proizvodnji grožđa.

**Rasadnici** su površine koje se koriste za proizvodnju sadnica (voća, vinove loze, cvijeća i ukrasnog bilja) i rasada (povrća, duhana i smilja), uključujući površine na otvorenom kao i pod zaštitom.

Livade i pašnjaci su stalne travnate površine koje su se u referentnom periodu koristile za košenje i proizvodnju sijena, kao i za ispašu stoke.